Komisjoni otsus,

22. juuli 1999,

millega tunnistatakse põhimõtteliselt täielikuks üksikasjaliku läbivaatuse jaoks esitatud toimikud, pidades silmas BAS 656H (dimeteenamiid-p), AC 900001 (pikolinafeen) ja ZA 1963 (pikoksüstrobiin) kandmist taimekaitsevahendite turuleviimist käsitleva nõukogu direktiivi 91/414/EMÜ I lisasse

(teatavaks tehtud numbri K(1999) 2276 all)

(EMPs kohaldatav tekst)

(1999/555/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1999. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni otsusega 1999/1/EÜ, [2] eriti selle artikli 6 lõiget 3,

ning arvestades järgmist:

(1) Direktiiviga 91/414/EMÜ (edaspidi "direktiiv") nähakse ette ühenduses lubatud, taimekaitsevahenditesse lisatavate toimeainete loetelu täiendamine.

(2) Taotlejad on esitanud liikmesriikide asutustele toimikud kolme toimeaine kohta, pidades silmas nende kandmist direktiivi I lisasse.

(3) BASF AG esitas 16. aprillil 1999 esitanud Saksamaa asutustele toimiku toimeaine BAS 656H (dimeteen- amiid-p) kohta.

(4) Cyanamid Agro NV/SA esitas 10. mail 1999 Saksamaa asutustele toimiku toimeaine AC 900001 (pikolinafeen) kohta.

(5) Zeneca Agrochemicals esitas 26. mail 1999 Iirimaa asutustele toimiku toimeaine ZA 1963 (pikoksüstrobiin) kohta.

(6) Kõnealused ametiasutused on edastanud komisjonile toimikute täielikkust käsitleva esimese läbivaatuse tulemused, pidades silmas direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõudeid. Seejärel edastas taotleja toimiku direktiivi artikli 6 lõike 2 kohaselt komisjonile ja teistele liikmesriikidele.

(7) Toimeainete BAS 656H (dimeteenamiid-p), AC 900001 (pikolinafeen) ja ZA 1963 (pikoksüstrobiin) kohta esitatud toimikud edastati alalisele taimetervise komiteele 10. juunil 1999.

(8) Direktiivi artikli 6 lõikega 3 nähakse ette toimiku kinnitamine ühenduse tasandil, et seda võiks käsitada direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele põhimõtteliselt vastavana.

(9) Selline kinnitamine on vajalik toimiku üksikasjalikku läbivaatuse võimaldamiseks ning selleks, et liikmesriikidel oleks võimalik anda kõnealust toimeainet sisaldavate taimekaitsevahendite jaoks ajutisi lube vastavalt direktiivi artikli 8 lõikes 1 sätestatud tingimustele, eelkõige vastavalt tingimusele, mis käsitleb toimeaine ja taimekaitsevahendi üksikasjalikku hindamist direktiivi nõuete kohaselt.

(10) Selline otsus ei välista, et taotlejalt võib nõuda täiendavaid andmeid või teavet, kui üksikasjaliku läbivaatuse käigus ilmneb, et see on otsuse tegemiseks vajalik.

(11) Liikmesriigid ja komisjon on kokku leppinud, et Saksamaa jätkab toimeaineid BAS 656H (dimeteenamiid-p) ja AC 900001 (pikolinafeen) käsitlevate toimikute ning Iirimaa toimeainet ZA 1963 (pikoksüstrobiin) käsitleva toimiku üksikasjalikku läbivaatust.

(12) Saksamaa ja Iirimaa edastavad komisjonile läbivaatuste tulemused, kõnealuste toimeainete loetelusse kandmist või kandmata jätmist käsitlevad soovitused ning sellega seotud tingimused võimalikult kiiresti, hiljemalt ühe aasta jooksul. Pärast kõnealuse hindamisaruande saamist jätkatakse üksikasjalikku läbivaatust alalise taimetervise komitee raames koos kõikide liikmesriikide ekspertidega.

(13) Käesoleva otsusega ettenähtud meetmed on kooskõlas alalise taimetervise komitee arvamusega,

ON VASTU VÕTNUD KÄESOLEVA OTSUSE:

Artikkel 1

Võttes arvesse kavandatud kasutusotstarvet, vastavad järgmised toimikud põhimõtteliselt direktiivi II lisaga ja vähemalt ühe asjaomast toimeainet sisaldava taimekaitsevahendi puhul III lisaga ettenähtud andmete ja teabega seotud nõuetele:

1. Toimik, mille BASF AG on esitanud komisjonile ja liikmesriikidele BAS 656H (dimeteenamiid) kandmiseks toimeainena direktiivi 91/414/EMÜ I lisasse ja mis on edastatud alalisele taimetervise komiteele 10. juunil 1999.

2. Toimik, mille Cyanamid Agro NV/SA on esitanud komisjonile ja liikmesriikidele AC 900001 (pikolinafeen) kandmiseks toimeainena direktiivi 91/414/EMÜ I lisasse ja mis on edastatud alalisele taimetervise komiteele 10. juunil 1999.

3. Toimik, mille Zeneca Agrochemicals on esitanud komisjonile ja liikmesriikidele ZA 1963 (pikoksüstrobiin) kandmiseks toimeainena direktiivi 91/414/EMÜ I lisasse ja mis on edastatud alalisele taimetervise komiteele 10. juunil 1999.

Artikkel 2

Käesolev otsus on adresseeritud liikmesriikidele.

Brüssel, 22. juuli 1999

Komisjoni nimel

komisjoni liige

Franz Fischler

[1] EÜT L 230, 19.8.1991, lk 1.

[2] EÜT L 21, 28.1.1999, lk 21.

--------------------------------------------------